b'\n_START_ARTICLE_\nChristian Ruud\n_START_SECTION_\nSommer-OL\n_START_PARAGRAPH_\nI Norge huskes Ruud best for tapet i 1. runde i OL i Barcelona i 1992, mot tyske Boris Becker. P\xc3\xa5 dette tidspunktet hadde Becker fem Grand Slam-titler og var rangert som nummer 5 i verden, mens ten\xc3\xa5ringen Ruud var rangert som nummer 312. Likevel vant Becker f\xc3\xb8rst etter en nesten fem timer lang kamp der Ruud vant b\xc3\xa5de f\xc3\xb8rstesettet og tredjesettet, mens Beckers to f\xc3\xb8rste sett ble vunnet i tie-break. I p\xc3\xa5f\xc3\xb8lgende OL var Ruud rangert som nummer 66 i verden, og havnet i et tabl\xc3\xa5 hvor han kunne kommet til finale mot Andre Agassi uten \xc3\xa5 m\xc3\xb8te en eneste spiller rangert som Topp 50 i verden p\xc3\xa5 veien. Ruud tapte imidlertid selv for russeren Andrei Olhovskij i 3. runde. I OL i 2000 tapte Ruud i 1. runde mot svenske Andreas Vinciguerra.\n_START_SECTION_\nAustralian Open\n_START_PARAGRAPH_\nRuuds beste Grand Slam-prestasjon kom i Australian Open 1997, der han slo ut 13. seedede Jan Siemerink i 1. runde og Leander Paes, som hadde tatt OL-bronse \xc3\xa5ret f\xc3\xb8r, i 2. runde. Etter seier mot mer umeritterte Neville Godwin i 3. runde, ble det tap etter en femsetterskamp mot 3. seedede Goran Ivanisevic i 4. runde. I 1999 slo Ruud ut Alex Corretja i 2. runde, selv om spanjolen var turneringens h\xc3\xb8yest seedede spiller. Seieren bet\xc3\xb8d at Ruud kunne komme til kvartfinalen uten \xc3\xa5 m\xc3\xb8te seedede spillere, men det ble tap allerede i neste runde mot hjemmespilleren Andrew Ilie. Ruud rangerer selv seieren mot Corretja som sin st\xc3\xb8rste, fulgt av de to andre gangene han slo spillere som var rangert blant de 10 beste i verden: Seieren mot Jevgenij Kafelnikov (da nr 4 i verden) i 2. runde i Monte Carlo-turneringen i 1997 og da han slo Goran Ivanisevic i en landskamp i 1994.\n_START_SECTION_\nFrench Open\n_START_PARAGRAPH_\nRuud n\xc3\xa5dde 3. runde i French Open i b\xc3\xa5de 1995 og 1999, og la opp som profesjonell tennisspiller etter tap i f\xc3\xb8rste runde i French Open 2001.\n_START_SECTION_\nWimbledon\n_START_PARAGRAPH_\nP\xc3\xa5 sine 10 \xc3\xa5r som profesjonell var aldri Ruud blant de 64 spillerne i 2. runde i Wimbledon, han r\xc3\xb8k ut i 1. runde b\xc3\xa5de i 1995, 1996, 1997, 1999 og 2000.\n_START_SECTION_\nUS Open\n_START_PARAGRAPH_\nRuud kom til 2. runde i US Open i 1997 og 1999.'